ΤΟ ΕΥΡΩΠΑΪΚΟ ΓΡΑΦΕΙΟ ΧΗΜΙΚΩΝ ΟΥΣΙΩΝ Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο

(93/C 1/02)

Δήλωση

Η Επιτροπή επιθυμεί να πληροφορήσει το Συμβούλιο και το Ευρωπαϊκό Κοινοβούλιο ότι δημιούργησε στα πλαίσια του Ινστιτούτου Περιβάλλοντος του Κοινού Κέντρου Ερευνών (ΚΚΕρ) στο ISPRA, ειδική μονάδα που θα αναλάβει ορισμένες επιστημονικές και τεχνικές υποχρεώσεις της Επιτροπής, που σχετίζονται με συγκεκριμένα μέτρα της Κοινότητας για τον έλεγχο χημικών ουσιών.

Αιτιολόγηση

Η νομοθεσία της Κοινότητας για τον έλεγχο χημικών ουσιών υποχρεώνει την Επιτροπή στην καθημερινή εφαρμογή των νομοθετικών διατάξεων ή την προσαρμογή αυτών στα πλαίσια της επιστημονικής και τεχνικής προόδου. Οι απαιτούμενες εργασίες για τον σκοπό αυτό είναι συχνά υψηλά εξειδικευμένης επιστημονικής και τεχνολογικής φύσης. Για πολλές βασικές διεργασίες της κοινοτικής νομοθεσίας για χημικές ουσίες το Κοινό Κέντρο Ερευνών στο ISPRA έχει προσφέρει επιστημονική και τεχνική στήριξη.

Στα αμέσως επόμενα χρόνια το προγραμματισμένο μέγεθος των εργασιών σε συνδυασμό με την εφαρμογή νομοθετικών μέτρων για τις χημικές ουσίες αναμένεται να αυξηθεί σημαντικά. Είναι επομένως σκόπιμο να ενισχυθούν οι αρμοδιότητες του Κοινού Κέντρου Ερευνών στον τομέα αυτό, ώστε να ανταποκριθεί στην πρόκληση αυτή. Επιπλέον, η σπουδαιότητα του τομέα των χημικών ουσιών απαιτεί οι δραστηριότητες επιστημονικής και τεχνικής στήριξης, που είναι απαρίτητες στα πλαίσια της Επιτροπής, να αξιολογηθούν με κριτήριο τόσο την σπουδαιότητα της χημικής βιομηχανίας, όσο και με την δυνάμει επίδραση της βιομηχανίας αυτής στο περιβάλλον.

Πραγματοποίηση

Με βάση τα παραπάνω δεδομένα, η Επιτροπή ίδρυσε ένα Ευρωπαϊκό Γραφείο Χημικών Ουσιών στο Ινστιτούτο Περιβάλλοντος του Κοινού Κέντρου Ερευνών στο ISPRA.

Ενώ η ίδρυση και λειτουργία του Γραφείου θα απαιτήσει μια ουσιώδη ανακατανομή των πόρων του Κοινού Κέντρου Ερευνών, αυτό θα επιτευθεί στα πλαίσια του ήδη υπάρχοντος προϋπολογισμού και αφορά το μέρος εκείνο που σχετίζεται με τη στήριξη άλλων υπηρεσιών της Επιτροπής.

Το Γραφείο θα έχει τη διοκητική θέση μιάς μονάδας στο Ινστιτούτο Περιβάλλοντος του ΚΚΕρ και θα διαθέτει το δικό του προϊστάμενο, αποτελώντας, κατά συνέπεια, μέρος του ΚΚΕρ από νομική και οικονομική άποψη. Το δυναμικό του Γραφείου θα αναπτυχθεί κατά τη διάρκεια μερικών χρόνων με σκοπό την απόκτηση πληρότητας το 1995/96. Σύμφωνα με τις σημερινές εκτιμήσεις του πιθανού όγκου εργασίας το Γραφείο θα διαθέτει σε κατάσταση πληρότητας προσωπικό 50 ατόμων.

Το 1995/96 το Γραφείο θα αποτελεί ουσιαστικό κέντρο υπεροχής ικανό να διεκπεραιώνει επιστημονικές και τεχνικές δραστηριότητες μεγάλης ευρύτητας. Η μεταφορά αρμοδιοτήτων και υποχρεώσεων από την ΓΔ XI θα γίνεται προοδευτικά σύμμετρα με την πληρότητα του Γραφείου και θα ολοκληρωθεί το αργότερο μέχρι το 1995/96.

Οι αρμοδιότητες για τις οποίες το Γραφείο θα είναι υπεύθυνο περιγράφονται εν συντομία παρακάτω. Οι λεπτομερείς συμφωνίες που θα χαρακτηρίζουν τον καταμερισμό αρμοδιοτήτων και ευθυνών μεταξύ της ΓΔ XI και του Κοινού Κέντρου Ερευνών, Ινστιτούτου Περιβάλλοντος, θα αποτελέσει το αντικείμενο ενός λεπτομερούς μνημονίου συνεννόησης μεταξύ των γενικών διευθυντών της ΓΔ XI και του Κοινού Κέντρου Ερευνών.

Οι δραστηριότητες του Γραφείου θα περιορισθούν αρχικά ως περιγράφεται παρακάτω, όμως, είναι πιθανόν να προστεθούν και άλλες σχετικά με την πραγματοποίηση άλλων μελλοντικών νομοθετικών μέτρων για χημικές ουσίες.

Σύντομη περιγραφή των εργασιών που θα διεκπεραιώνονται στο Ευρωπαϊκό Γραφείο Χημικών Ουσιών

Οδηγία 67/548/ΕΟΚ (όπως τροποποιήθηκε για έβδομη φορά από την οδηγία 92/32/ΕΟΚ) περί ταξινομήσεως. συσκευασίας και επισημάνσεως επικίνδυνων ουσιών

- επιστημονικές και τεχνικές δραστηριότητες στήριξης που συνδέονται με την προσαρμογή των παραρτημάτων Ι έως IX της οδηγίας για επιστημονική και τεχνική πρόοδο,

- επιστημονικές και τεχνικές δραστηριότητες στήριξης σχετικά με την εφαρμογή του σχεδίου περί δηλώσεως νέων χημικών ουσιών (άρθρα 17, 18 και 21 της οδηγίας),

- επιστημονικά θέματα σχετικά με την οδηγία της Επιτροπής περί υπολογισμού του κινδύνου για νέες χημικές ουσίες, που περιλαμβάνουν την ανάπτυξη και προσαρμογή των επιστημονικών στοιχείων,

- τεχνική αρμοδιότητα για τον ευρωπαϊκό κατάλογο των χημικών ουσιών που κυκλοφορούν στο εμπόριο (EINECS).

Κανονισμός του Συμβουλίου σχετικά με την αξιολόγηση και έλεγχο των υπαρχουσών χημικών ουσιών (προς αποδοχή από το Συμβούλιο το Μάρτιο 1993)

- συλλογή στοιχείων που προσκομίζονται από τη βιομηχανία (άρθρο 3 και 4),

- να ιδρυθεί και να συντηρηθεί η Ευρωπαϊκή βάση πληροφόρησης για χημικές ουσίες (EUCLID) και να εξασφαλισθεί η διασπορά της πληροφόρησης περί υπαρχουσών χημικών ουσιών της Επιτροπής στις χώρες μέλη και το κοινό (άρθρο 6 και 17),

- επιστημονικές και τεχνικές δραστηριότητες στήριξης σχετικά με την προετοιμασία καταλόγων χημικών ουσιών προτεραιότητας και την ταξινόμηση των συμφωνηθέντων εκτιμήσεων κινδύνου των χημικών αυτών ουσιών προτεραιότητας (άρθρα 8 και 9 του Κανονισμού).

Κανονισμός (ΕΟΚ) αριθ. 2455/92 του Συμβουλίου σχετικά με την εξαγωγή και εισαγωγή ορισμένων επικίνδυνων χημικών ουσιών

- Επιστημονικές και τεχνικές δραστηριότητες στήριξης που σχετίζονται με την εφαρμογή του κανονισμού και ιδιαίτερα με την παροχή επίκαιρης επιστημονικής και τεχνικής πληροφόρησης για χημικές ουσίες, των οποίων η χρήση είναι αυστηρά απηγορευμένη ή περιορισμένη.